Noticia: EPICA AL INFANTIL SD SUECA 1-1 CD ENGUERA.\nEPICA AL INFANTIL SD SUECA 1-1 CD ENGUERA\nAmb la visita d'un dels liders de la present temporada en les primers jornades, els de QUIQUE es sobreposen al marcador en contra i altre arbitrage més que discutible, amb 10 durant 25 minuts i amb 9 altres 30...........\nEn els 80, l'emblemàtic periodista radiofònic Alfonso Azuara, dividia als àrbitres en dues classes "falcons i coloms". Als primers els definia com col·legiats valents, arrogants, que no s'arrugaven davant la pressió i que amb les seues decisions solien acabar sent protagonista del partit. Als segons com a àrbitres emmotlables, prudents, que intentaven passar desapercebuts, que davant del dubte i la intimidació del públic afavorien a l'equip local. Què poc ha avançat l'arbitratge en el futbol en trenta i tants anys, perquè la teoria pot continuar vigent. Els equips es poden fregar les mans quan els toque un falcó com a visitant o un colom com a local. Lamentablement al Sueca en els seus dos partits com a locals li han dut dos jóvens falcons xoriguers, amb aspiracions a ascendir en la professió. Si el primer arbitratge de la primera au rapinyaire va ser polèmic, faltava que arribara ahir el seu germà i company de professió, per a rematar a la presa. Inexplicable el que es va veure ahir en el camp de L'Infantil, esperem que el mestre de falconeria arreplegue als seus pardals perquè volen per altres camps.El partit Als 5 minuts, l'arbitre, s'imagina una falta de Toni Barbero per a traure-li groga, en el 16 en un dels poques arribades que tindria l'equip visitant, l'Enguera acosegueix un bonic tant Una vegada mes al Sueca li costa arrancar, el partit s'iguala i es veu un partit entre dos equips que busquen la victòria. Massa igualtat per al col·legiat.... i en el minut 36, una altra falta de Toni Barberol li costa la segona targeta. . I si... entre el 5 i el 36 hi hagueren més faltes però les targetes tant sols eren per a Barbero. Amb deu el Sueca aguanta les envestides del líder fins al 45. En el descans Quique Martínez, aprofita per a realitzar canvis tàctics, dóna entrada a Gramache per Sílvio i situa a tres centrals. Ja ho va dir el mag Helénio Herrera, es juga millor amb deu que amb onze .\nEl Sueca ix en tromba i després de diverses ocasions, un altre mag Àlex González iguala el partit. Els arrossers en inferioritat busquen la victòria amb urpa i coratge , en el 58 practicament tot sol davant del porter, Alex perdona el segon i en el 64 el mateix jugador cau en l´area després del contacte d'un defensa visitant, el trenyella decidix traure-li la segona groga per interpretar que simulava, mateixa expulsió que va patir Fos amb el germa bessó del arbit fa dos setmanes.30 minuts de joc que aguanta el Sueca amb 9 i encara crea alguna ocasió per guanyar, mentre el senyor col·legiat continuava amb el seu show particular, cridant l'atenció del porter visitant perquè la botella la tenia on no tocava, visitant la banqueta local per a calmar no sé a qui, cridant l'atenció al preparador físic i als jugadors locals que calfaven en banda i parlant amb el delegat de camp.En fi millor ens quedem en la grandíssima imatge que dóna el nostre equip davant un equip imbatut.


Història | Club de Bàsquet Farners\nEls orígens del C.B. Farners es remunten a l’any 1939, on un paraguaià, Pere Oriol, conegut per “Pei” va començar a entrenar un grup de noies que jugaven a futbol i els va ensenyar un esport que era relativament recent (la fundació de la federació catalana va ser l’any 1924) i la espanyola no va arribar fins l’any 1943.\nAquest grup se’l va anomenar Front de Joventuts Colomenc. Tot i això no va ser fins l’any 1941 que es van crear els primers equips en competició, un de masculí i un de femení, tots dos entrenats per en Pei. En aquella època no hi havia cistelles i els dos equips s’entrenaven en una pista de tenis amb un punt marcat a la paret que simulava la cistella. Tot i això, les noies van quedar subcampiones d’Espanya de segona nacional, ascendint a la primera divisió nacional, no podent disputar la final a Sevilla per manca de transport.\nAl llarg dels anys 40 els èxits es van anar succeint tant en l’apartat masculí com, sobretot, en l’apartat femení. Al final de la dècada però el club es va desfer degut a les obligacions militars dels homes. Així va sorgir una etapa d’uns 20 anys on no hi ha cap coneixement escrit del club.\nAl 1968, en Josep Danés, va demanar a dos jugadors de l’històric equip dels 40, en Quiquet Solà i l’Agustí Roca, que l’ajudessin a promoure novament el bàsquet a Santa Coloma. Així va nèixer el Club de bàsquet La Salle Farners amb només un equip Sènior a la categoria de Regional.\nL’any 1972 es va produir un nou canvi de nom al club i es va passar a dir Club Olímpic Farners, època que no es pot concebre sense les figures d’en Josep Danés i d’en Josep Fontané. Aquesta va ser una època daurada pel que fa als èxits esportius, sobretot en categoria juvenil on es van assolir un subcampionat provincial l’any 1979 i dos campionats provincials els anys 1977 i 1980 arribant dues vegades als campionats nacionals els anys 1979 i 1980. D’altres èxits van arribar en categories de promoció, diferents campionats provincials i catalans de categoria escolar dels anys 1988, 1989, 1990 i 1991.\nL’any 1992 es va fer l’últim canvi en el nom de l’equip per passar a ser l’actual C.B. Farners. L’equip va guanyar diversos anys els campionats escolars de mini-basquet, de categoria Infantil els anys 1992, 1993, 1994 i 1995, el campionat Juvenil provincial els anys 1993 i 1994 A partir del 1995 els equips de base van passar a competició federada. Aquí cal destacar el campionat provincial Infantil femení de l’any 2003, diversos sub-campionats en categories de promoció, com l’aconseguit la temporada 2009-10 per el mini Masculí, els sub-campionats de la temporada 2010-11 del pre-mini mixte i del Sènior B Masculí i el campionat provincial de Mini bàsquet masculí assolit per la generació del 99.\nPel que fa als equips Sènior, el masculí ha militat en l’actualitat més de 10 temporades a primera catalana baixant la temporada 2004-05 directament a tercera per intentar fomentar l’esport entre els jugadors del poble. Aquesta etapa va ser molt dura tot i que fructífera ja que el club va passar de tenir 140 jugadors als més de 230 actuals, tot i que sense l’esforç de les dues antigues juntes no hagués estat possible. Aquest esforç s’ha vist plasmat també en el reconeixement que la temporada 2010-11 la Federació Catalana de Bàsquet ens va otorgar el Premi al Bàsquet Net, que premia la trajectòria d’un club.\nActualment el club té 22 equips contant els tres d’escola i el de veterans, un 95 % dels jugadors són del poble. El sènior Masculí està jugant a Segona Catalana, el Femení a Tercera i l’equip Sènior B ha aconseguit pujar a Tercera Catalana demostrant així el bon nivell de la cantera colomenca que veu com any rere any els clubs gironins venen a “pescar” jugadors.\nA continuació podreu observar fotos d’alguna d’aquestes efemèrides….\n2 thoughts on “Història”\nRetroenllaç: Nova actualització a la web « Club de Bàsquet Farners\nRetroenllaç: Gaspar Roura: “Una de les millors experiències esportives ha estat entrenar a la lliga ACB” « Triple Doble\nPartits de l’11, 13, 14 i 15 d’abril\nPartits del 6 i 7 d’abril\nPartits del 30 i 31 de març


Prohibeixen el pas a la canal dels Arínjols de Montserrat - Canal Taronja Comarques Centrals\nIniciNotíciesGeneralProhibeixen el pas a la canal dels Arínjols de Montserrat\nMontserrat prohibeix el pas d’excursionistes a la canal dels Arínjols per evitar l’erosió de la muntanya. El tancament d’aquesta canal afectarà 40 vies d’escalada, tot i que és un tram de només mig quilòmetre dels 126 que té tot el parc.\nD’altra banda, el patronat ha decidit tancar de manera definitiva i desequipar la via ferrada La Teresina per motius de seguretat –el punt concentra la major part dels serveis dels GRAE- i de conservació del parc. La seguretat de la zona i dels escaladors és un dels motius principals. L’alt risc de despreniments, la probabilitat d’una esllavissada natural o la caiguda de pedres han estat alguns dels temors recurrents. La degradació del sòl per l’alta assistència d’escaladors ha estat un altre dels motius.\nEl patronat, en el marc d’una comissió tècnica integrada també per la FEEC, està estudiant l’opció de reduir el nombre de vies ferrades i canals equipades de tota la muntanya per motius tant de seguretat com per donar compliment als objectius de conservació de la Reserva Natural Parcial.\nTambé s’ha instal·lat un plafó explicatiu per informar dels riscos de la via ferrada Les Dames. Segons han explicat, en els darrers mesos s’ha notat un increment de rescats. Concretament, vuit en els cinc mesos del 2019. Si els accidents i nombre de rescats no reverteixen, el patronat també es planteja la possibilitat de tancar la via.


Nova Plaça de la Vila de Montmeló\nL'Ajuntament ha dut a terme amb el suport de la Diputació de Barcelona la primera fase de l'obra de transformació del centre urbà del nostre poble. Una obra de millora de l'espai públic que neix de la voluntat del municipi de recuperar la titularitat de la carretera BV-5003 en la trama urbana.\nAquesta obra s'adequa als nous requeriments de mobilitat del Pla d'Ordenació Urbana aprovat a l'any 2012. La sol·licitud a la Diputació pren forma en el moment en què s'obre el pas inferior dels viaductes de les vies fèrries, que canvia la mobilitat del municipi i l'accessibilitat des del nucli urbà a les zones industrials que ens envolten.\nLes intervencions que s'han fet busquen l'acolliment de l'entorn urbà mitjançant la seva reurbanització i la racionalització de la mobilitat.\nLa millora dels carrers de Vic, Timbaler del Bruc i Pompeu Fabra, ha permès guanyar entorns urbans a favor dels vianants, al temps que facilita millores en mobilitat, aportació de verd, accessibilitat o connectivitat entre la zona per a vianants del carrer Major i el carrer de Pompeu Fabra. L'obra suposa una millora de l'espai públic en àmbits com l'enllumenat, el clavegueram, millores en la pavimentació per a la reducció del soroll del trànsit rodat, ampliació de voreres per fomentar l'espai dedicat als vianants, conversió de l'avinguda de Pompeu Fabra en plataforma única a favor dels vianants, etc.\nLa reforma de la plaça de la Vila cerca la recuperació d'aquest espai com a punt de trobada ciutadana.\nL'execució d'aquesta primera fase, juntament amb les obres d'integració urbana del soterrament de les vies fèrries i la segona fase de reforma de la BV-5003, són actuacions que canviaran la fesomia de la nostra vila.\nVull aprofitar aquestes línies per agrair a la ciutadania i al teixit comercial la paciència en la difícil convivència amb les obres, a la Diputació de Barcelona i a l'equip humà del servei d'infraestructures viàries i mobilitat la col·laboració constant amb el nostre municipi, a l'equip redactor del projecte, encapçalat per en Joan Enric Pastor, a l'empresa, als serveis tècnics del nostre ajuntament i a la brigada municipal que han complementat la bona feina de l'empresa Copcisa.\nEl nostre compromís és el de continuar el procés de transformació urbana amb l'únic objectiu de millorar la qualitat de vida dels que hi vivim.\nAntoni Guil Román. Alcalde de Montmeló\nData de modificació: 31/12/2015 19:08:15


Vidreres vota per la continuïtat dels correbous: 901 vots a favor i 772 en contra | Blanesaldia\nVidreres vota per la continuïtat dels correbous: 901 vots a favor i 772 en contra\nPublicat el 19 de desembre, 2021 - 08:39 CET\nAquest és el resultat de la consulta que es va fer ahir al voltant de la celebració de la festivitat. La consulta havia de celebrar-se el març del 2020, però la irrupció de la pandèmia va posposar la votació.\nAhir es va celebrar la consulta per saber la voluntat dels vidrerencs i vidrerenques sobre el futur del correbous. Entre les 9 i les 19 hores el Centre Cívic del municipi va acollir a 1.685 votants majors de 16 anys, dels 6.983 cridats a les urnes, que han respost la pregunta: «Vols correbous a Vidreres?». Només hi havia dues respostes possibles: sí o no.\nFinalment, el resultat ha estat de 901 vots a favor (53,5%) i 772 en contra (45,8%) de la celebració del correbous al municipi, així com 9 vots en blanc (0,18%) i 3 de nuls (0,53%). Van participar el 24,13% del cens.\nEl consistori va comprometre’s en donar continuïtat al resultat, fos quina fos la xifra de participació i la diferència de vots entre una opció i l’altra. El correbous de Vidreres se celebra des de 1986, ara fa 35 anys.\nPer a l’alcalde, Jordi Camps: «la jornada d’avui era important i decisiva. S’ha posat sobre la taula una festa local, però que generava certs dubtes a una part de la població. La consulta no referendària d’avui tenia l’objectiu d’escoltar la veu del poble i fer la seva voluntat».\nAmb tot ha afegit: «per celebrar la jornada hem estat en contacte permanent amb totes les parts implicades, tant amb l’Associació de Defensa Ambiental i Animal de Vidreres com amb la Comissió organitzadora del Correbous. A banda hem seguit en tot moment les indicacions de la Llei de consultes 10/2014 de consultes populars no referendaries».\nLa consulta, que es va suspendre el març del 2020 per motius sanitaris, ha pogut celebrar-se amb totes les garanties de salut i complint tots els procediments marcats per la Generalitat per evitar la propagació de la Covid-19.\nMissatge de Correbous Vidreres Associació\nL’entitat ha publicat a la seva pàgina de Facebook aquest missatge:\n«Ara que ja s’ha celebrat la consulta, volem agrair la feina feta a totes aquelles persones que amb el seu treball ho han fet possible. Si avui s’ha pogut dur a terme la consulta és gràcies als tècnics i tècniques de la comissió que han seguit escrupolosament normatives i protocols, i també als treballadors i treballadores que avui han estat al centre cívic vetllant perquè la jornada es desenvolupés amb seguretat, informació i transparència».\n«Les condicions entorn a la consulta no eren fàcils i tots els i Ies professionals que hi han participat han fet que tot l’engranatge funcionés. Així que GRÀCIES per la feina feta. I finalment, i no pot ser d’una altra manera, agrair a tota a la gent que ha votat Sí al correbous, MOLTES GRÀCIES PER LA VOSTRA CONFIANÇA!»\nVidreres hará el 18 de diciembre la consulta sobre los correbous que se suspendió…\nTordera compra al Bisbat de Girona el pavelló parroquial per 1.138.000 euros\nPreocupació entre el pagesos de Santa Susanna per la pèrdua de terreny agrícola…\n← Aumentan a 70 los pacientes ingresados por Covid-19 en los centros de la CSMS Els integrants d’un Taller de Graffitis pinten la façana de La Nau4 Espai Jove de Blanes →


Ciutadans demana menys extrabajadores de RTVV en À Punt | Valencia Extra\n“No és un atac” als extreballadors, segons els seus diputats, sinó evitar que el nou ens siga “una còpia en xicotet” de l’anterior\n27/02/2018 - Pablo Plaza Moltó\nAhir era l’últim dia per a presentar les esmenes a la llei de servei públic de radiodifusió i televisió valenciana, i Ciutadans va fer públiques les seues. Una d’elles pretén reduir el pes dels extreballadors de RTVV, ja que la majoria del personal triat en les borses d’À Punt ha pertangut a l’antiga radiotelevisió pública valenciana. Pretenen, d’aquesta forma, assegurar que la nova televisió pública “no siga una reversió encoberta” de l’ERO que es va dur a terme en l’anterior ens.\nToni Subiela, diputat de la formació en les Corts Valencianes, va explicar que en la llei aprovada en 2016 es va acordar que es valorara el fet d’haver format part de la ja extinta RTVV per a crear una plantilla provisional de manera ràpida. Però l’objectiu no era “dissenyar una plantilla completa”, segons Subiela. Per això, davant les “relliscades” que està donant el nou ens en aquest sentit, “ha arribat el moment de posar percentatges”, va assegurar.\nEl que proposa Ciutadans és limitar l’experiència dels extreballadors de l’antiga Canal 9 a un 20% de la puntuació total per a la plantilla provisional, i al 5% en el cas de la plantilla definitiva. Així mateix, s’estableix un màxim del 3% per al mèrit per haver format part de la plantilla provisional en les borses definitives. Es parla de provisionalitat, però previsiblement aquesta plantilla temporal es mantindrà fins a dins d’entre 2 i 3 anys, quan es convoquen les borses definitives.\nEncara que molts llocs de la plantilla provisional ja s’han cobert (almenys, un centenar de llocs), Subiela va aclarir que aquests criteris s’aplicarien als quals queden per assignar des del mateix moment que s’aprove l’esmena. Una aprovació que, baix el seu criteri, “es pot fer perfectament en 24 hores”.\nLa presència de Covid-19 en aigües residuals "s'estabilitza" a la ciutat però augmenta en alguns barris\nSanitat activa l'alerta sanitària per calor alta en 14 comarques la Comunitat Valenciana\nMata: "Bonig pot estar tranquil·la: el president Puig lidera la reivindicació pel finançament"


Diari de l’Escola de Natura 2022 – Gran Capità\nQuart i últim dia (18/03/2022)\nAvui ens ha costat aixecar-nos després de la festa d’ahir, però tocava recollir i preparar les motxilles per la tornada a casa. 🥱🎒\nEns hem acomiadat de la Vall d’en Bas visitant la cooperativa Verntallat; on ens han explicat en què consisteix una cooperativa agrària, els productes que hi venen i com elaboren el pa en el seu forn.\nI no hem marxat sense abans passar per la botiga i comprar alguns dels seus productes de km 0. A més ens portem a casa un obsequi deliciós: un fuet i un panet.\nPer acabar hem tornat a la casa i hem fet l’últim dinar de l’Escola de Natura.\nAmb molta pena que hagi acabat, ens hem acomiadat fins a l’any vinent.\nTercer dia (17/03/2022)\nAvui hem esmorzat com uns campions (embotit, cereals, xocolata, magdalenes…) perquè ens esperava la prova de foc de l’Escola de Natura, la pujada al mirador de Xenacs.\nDesprés d’una llarga caminada, hem arribat al cim i hem gaudit de la recompensa: unes vistes espectaculars. A més, hem pogut aprendre els tipus de vegetació de l’àrea, com es fa el carbó…\nEn acabar de dinar a l’àrea de Xenacs, vam tornar a encaminar-nos cap a la casa on ens esperava una xocolata desfeta amb pa de pessic. Ens ho mereixíem després de gairebé 15 quilòmetres! ☕🍞!\nI per fi arriba el moment més esperat: la Festa de comiat! Els de tercer d’ESO han preparat una festa increïble. Ens han deixat amb ganes de repetir!\nSegon dia (16/03/2022)\nContinuem gaudint de la Vall d’en Bas. Avui el temps ens ha deixat fer tot el que teníem previst.\nAl Mas la Coromina ens han explicat tot el procés per produir llet ecològica. Hem pogut donar de menjar les vaques amb farratge de la pròpia granja. Hem vist com es realitza la munyida i tots els controls sanitaris a què són sotmeses perquè la llet sigui de qualitat. Al final hem fet un tastet dels productes elaborats a la granja.\nA més, hem visitat Can Trona, Centre de Cultura i Natura de la Vall d’en Bas. Allà hem après per què les terres d’aquesta zona són tan especials, a causa de les erupcions volcàniques i les aigües emmagatzemades al subsol. També hem estudiat la història medieval de la Vall a través d’un taller on hem gravat un curt emprant l’stop-motion.\nDesprés de sopar, 3r d’ESO ens han preparat una sorpresa terrorífica: EL TÚNEL DEL TERROR! 😱😨\nCom que ja és una mica tard, ens anem a agafar forces per demà.\nPrimer dia (15/03/2022)\nDes de fa uns cursos que estàvem esperant aquest moment: l’Escola de Natura!\nAvui 6è de Primària, 1r, 2n i 3r d’ESO hem sortit de Sant Joan Despí per endinsar-nos a la Vall d’en Bas.\nLa primera parada ha estat a Olot, on ens han sorprès la quantitat d’edificis modernistes que es troben a la ciutat. Un cop recordades les característiques d’aquest moviment artístic, hem realitzat un recorregut on ens hem adonat de tot allò que havíem après amb anterioritat.\nDesprés, ens vam encaminar cap a un dels volcans que envolten aquesta ciutat, capital de La Garrotxa, el Montsacopa. Des d’allà hem pogut veure tota la ciutat, i també la resta dels cons volcànics que s’hi troben.\nEn haver dinat, ens hem instal·lat al Rourell, la casa on farem les activitats d’Escola de Natura d’aquest any. Durant la tarda hem completat algunes tasques relacionades amb la ruta modernista i sobre la localització de la zona. A més, hem elaborat un manual: l’estampació d’una gorra amb disseny propi.\nDesprés de sopar, hem acabat la jornada amb una fantàstica gimcana preparada per 3r d’ESO.\nAnem a descansar, que demà ens espera un dia intens.


La Generalitat dóna llum verd al projecte de recuperació del reg agrícola de Castellfollit - Regió7 :: El Diari de la Catalunya Central\nLa Generalitat dóna llum verd al projecte de recuperació del reg agrícola de Castellfollit\nLa intervenció suposarà la transformació de 16,38 ha de sòl en conreus de regadiu\nde vinya, oliveres i noguers\nredacciócastellfollit dle boix 05.04.2015 | 00:00\nLa Ponència ambiental, del departament de Territori i Sostenibilitat de la Generalitat, ha donat llum verd al projecte de recuperació de reg agrícola i de restauració de la captació d'aigua de la finca El Pubill, al municipi de Castellfollit del Boix.\nEl departament ha declarat la no-aplicació del tràmit d'avaluació d'impacte ambiental, però ha inclòs condicions addicionals dirigides a minimitzar-lo.\nEl projecte té per objectiu recuperar una antiga captació d'aigua, construir una nova bassa d'acumulació amb capacitat per a 25.000 m3 i habilitar les infraestructures necessàries per transformar 16,38 hectàrees de secà en cultius de vinya, olivera i noguers.\nTreball en camps abandonats\nEls camps que acolliran aquests nous conreus amb regadiu de suport, actualment estan dedicats als cereals o bé abandonats. Per tant, la seva transformació no comportarà un canvi ambientalment desfavorable sinó al contrari, atès que l'existència d'un mosaic de cultius més divers és favorable a la biodiversitat i representa una ajuda per a la prevenció d'incendis forestals.\nIgualment, la ponència ha tingut present que tots els trams sota terra de la nova instal·lació de reg discorreran per camins o cultius existents. El projecte, a més, ja preveu la restauració dels antics elements de captació -resclosa, canal i bassa del molí- amb els mateixos materials i tècniques constructives amb què ja van ser construïts en el seu dia, amb la voluntat de preservar aquests béns patrimonials.\nPer tots aquests motius, la ponència ha considerat que el projecte no tindrà efectes negatius significatius sobre el medi ambient i que les mesures preventives i correctores proposades són correctes.\nNo obstant això, l'òrgan insta a incloure en el document una sèrie de condicions addicionals. Entre aquestes mesures hi ha la quantificació dels arbres que s'hauran de talar, la identificació i senyalització de les zones de provisió de materials, la necessitat de restaurar ambientalment les zones afectades i de fer-ho amb espècies autòctones i de vetllar pel bon funcionament dels torrents o rieres que es poguessin veure afectats per les obres.\nTambé es proposen diverses actuacions per tal d'evitar el risc d'ofegament per a la fauna dins les dues basses, així com la creació d'un abeurador exterior que també serà apte per a la reproducció d'amfibis.


RedGlobe Notícies - Davant la darrera agressió imperialista contra la sobirania veneçolana\nEnviem, en primer lloc, tota la nostra solidaritat internacionalista a la Central Bolivariana Socialista de Treballadors i, per extensió, a tot el poble de Veneçuela en aquests difícils moments. Volem transmetre’ls que sempre ens tindran al seu costat en defensa de la revolució Bolivariana.\nEls últims dies s’ha viscut una nova escalada de la intervenció imperialista en territori veneçolà. Diumenge passat el govern de Veneçuela frustrava una invasió marítima de mercenaris i exmilitars a través de l’estat de la Guaira (nord del país, prop de Caracas). A l’operació, que continuà durant el dia 4, van ser capturats vuit mercenaris, inclòs el cap de l’operació, que també va participar en el fallit intent de cop d’estat del 30 d’abril de l’any passat, i dos ciutadans estatunidencs.\nDenunciem aquest nou intent de desestabilització de Veneçuela, que forma part de l’estratègia imperialista i que busca derrocar tant al legítim president del país, el Sr. Nicolás Maduro Moros, com la Revolució Bolivariana que tants avanços i progressos ha suposat per al poble de Veneçuela.\nNo és casualitat que aquest nou intent desestabilitzador es doni en aquest context de pandèmia. En un país assetjat i amb els seus comptes internacionals bloquejats, fins al 4 de maig s’havien confirmat 193 casos actius de COVID 19, 158 pacients recuperades i 10 mortes, per a un total de 361 casos confirmats. Mentrestant, als Estats Units ja es comptabilitzen més de 70.000 persones mortes. Pensem que es tracta d’una cortina de fum que pretén tapar a l’interior de les seves fronteres les misèries del seu sistema polític, econòmic i social que posa fi a la vida de les persones.\nDes de la coordinadora dels pobles de la Federació Sindical Mundial volem acabar manifestant que continuarem treballant en defensa de la sobirania nacional de Veneçuela, de les seves legítimes institucions democràtiques, i en contra de qualsevol incursió intervencionista que posi en perill la pau, la democràcia i l’estabilitat tant a Veneçuela com a la regió.


INDRETS D'ESCRIT AL BERGUEDÀ : SANT MIQUEL D’ANSALONGA. ORDINO. ANDORRA.\nAnàvem en direcció als llacs de Tristaina quan a la part dreta de la carretera veiérem una petita església sota l’advocació de Sant Miquel. Enfront és troba el pont sobre el Valira del Nord que condueix al petit poble d’Ansalonga.\nAquesta església donava servitud religiosa al petit nucli de població. Ës situada arran del que antigament era el camí ral i ara és la carretera general.\nSegons referencies documentals al segle XVIII ja existia i va ser rehabilitada a la primera meitat del segle XIX.\nEs tracta d’un edifici de planta rectangular sense absis aparent a l’exterior. La coberta és a dos vessants, de llates de fusta recobertes de pissarra i suportada per un embigat interior.\nDamunt el mur est té un campanar d’espadanya, d’una obertura amb arc de mig punt adovellat.\nLa façana principal està orientada a l’est , de cara al poble i és perpendicular al carener. S’hi obria, originalment, la porta d’entrada que l’any 1970 va cegar-se. Aquesta porta està flanquejada per dues finestres ferrades. Les tres obertures, porta i finestres, estan rematades amb un arc rebaixat. Llàstima que ha causa de la necessitat circulatòria la porta quasi s’obre a la carretera.\nA la façana sud és on es troba la porta actual, també d’arc rebaixat, i a sobre hi ha una finestra quadrangular protegida per reixes de ferro.\nA l’interior hi ha un cor de fusta als peus de les nau i l’absis esta cobert amb volta de canó. El terra està empedrat.\nAcull un retaule de fusta de finals del gòtic, obra del pintor Jeroni d’Heredia, dedicat a Sant Miquel i datat entre 1620 i 1650. També hi ha un naif davant d’altar amb motius vegetals, i altres peces del mobiliari.\nL’església de Sant Miquel d’Ansalonga està inventariada com a Bé d’interès Cultural.


Consum responsable per lluitar l’emergència climàtica | La Fàbrica del Sol | Ajuntament de Barcelona\nConsum responsable per lluitar l’emergència climàtica\nQuè podem fer com a ciutadans i ciutadanes des del consum de cada dia per mitigar l'emergència climàtica?\nGoverns, mitjans de comunicació i una gran massa crítica de la ciutadania ha comprès ja que ens trobem en emergència climàtica. La Declaració d’Emergència Climàtica de Barcelona entrarà en vigor a partir de l’1 de gener de 2020.\nI nosaltres, les persones consumidores? Què podem fer des del consum de cada dia per mitigar-la?\n10 anys per frenar l’emergència climàtica\n“Tenim 10 anys per reduir a la meitat les emissions que han produït l’escalfament global del planeta. I sinó comencem ja, serà massa tard, amb brutals conseqüències: vides perdudes, abandonament de terres, desertització i pèrdua considerable de biodiversitat”: així de realistes parlen des d’Ecologistes en Acció.\nPer lluitar contra el canvi climàtic cal fer-ho des de totes les esferes: la principal, és l’esfera productiva -Ecologistes en Acció apunta que 100 multinacionals són les responsables del 70% de totes les emissions que provoquen l’efecte hivernacle-, però també podem entomar accions des de l’esfera particular i col·lectiva, tenint en compte que totes vivim el canvi climàtic. “De vegades, les persones podem pensar que el nostre esforç és irrellevant, però és important pel debat que genera: els ‘rars’ que comencen de zero poden crear el caldo de cultiu i arribar a generar massa crítica”, assegura Toni Loidero, de la revista Opcions.\nCom s’atura el canvi climàtic?\nEls científics Seth Wynes i Kimberly A. Nicholas, científics de Suècia i el Canadà, van publicar el 2017 un estudi detallat en que analitzaven quines són les mesures més eficaces que podem realitzar la ciutadania individualment per assolir els objectius de l’Acord de París, acord de 2015 en que els principals estats del planeta van decidir no superar els dos graus centígrads en relació amb els valors pre-industrials. Des de la promoció del consum responsable entomem algunes de les propostes d’aquests científics i sumen altres propostes d’entitats i activistes del sector:\nAlgunes accions individuals per davallar dràsticament les emissions són:\nViure sense cotxe: amb un estalvi de 2.4 tones de CO2e per any.\nEvitar vols en avió: amb un estalvi de 1.6 tones CO2e per vol transatlàntic d’anada i tornada.\nMenjar dietes basades en vegetals: amb un estalvi de 0.8 tones de CO2 per any.\nUn canvi d’hàbits ja és possible\nCom es viu sense cotxe a Barcelona?\nBarcelona és una ciutat amb una xarxa de mobilitat pública forta: disposa de metro, autobusos, autobusos de barri, taxi, tramvia, ferrocarrils, trens de curta, mitja i llarga distància, port, aeroport i Bicing: la xarxa de carril bici és gran i en constant creixement. A més, han aparegut nous sistemes de transport con el patinet elèctric.\nA més a més, anar a peu és una activitat quotidiana molt beneficiosa per la nostra salut, i a la vegada, la manera de desplaçar-nos més econòmica, eficient, equitativa i zero contaminant.\nI si tot i així creieu que ocasionalment, necessitareu un vehicle de mobilitat personal, podeu optar per vehicles compartits. Els de la cooperativa Som Mobilitat o altres xarxes interpersonals són bones opcions per a un ús del cotxe puntual o esporàdic.\nI darrer apunt: ull amb les compres! Sempre és més sostenible fer la compra al comerç de proximitat a peu o en bicicleta que gestionar embussos per anar a grans centres comercials o compres online amb el colapse de missatgeria que suposa.\nCom es viatja des de Barcelona cap al món sense avió?\nEl viatge és per a molts de nosaltres un paradís, goig de caps de setmana, ponts i vacances. Però… com ja hem vist, la davallada que podem fer en emissions si prescindim de viatges en avió és molt gran. Això no vol dir que no sortim mai més de la nostra contrada: però sí ens podem fer una llista de preguntes i plantejar-nos alternatives davant d’un viatge.\nÉs necessari aquest viatge?\nTinc alternatives en tren, autobús, cotxe compartit o vaixell?\nSaps que un vaixell és menys contaminant que un avió?\nAixí mateix no només viatgem persones. Productes de consum viatgen tot sovint, també en avió. Així que davant d’una compra -penseu en un alvocat, un mòbil o una rentadora- cal pensar:\nD’on ve el producte que estic comprant?\nÉs un viatge intercontinental? Entre països?\nÉs possible que viatgi en avió?\nTinc una alternativa de proximitat?\nO em cal consumir realment aquest producte?\nEs pot menjar plant-based a Barcelona?\nBarcelona i 13 ciutats més s’ha compromès a reduir el consum de carn a 300 grams per persona a la setmana d’aquí a 2030, per combatre l’emergència climàtica. I per què?\nEl consum de carn i el canvi climàtic van estretament lligats: la influència del procés de producció de carn en l’emissió de gasos d’efecte hivernacle és enorme, tal com assenyala l’informe de l’ONU i demostren les xifres: el sector agrícola és el responsable del 23% de les emissions mundials de gasos d’efecte hivernacle, el 37% de les emissions mundials d’aquests gasos provenen de la producció d’aliments i el sector ramader és responsable del 37% de tot el metà produït per l’activitat humana i del 64% de tot l’amoníac. I tot això, tenint en compte que Espanya és el segon país d’Europa amb major consum de carn per persona i any.\nÉs per això que els governs de les catorze localitats han signat la declaració Ciutats Ben Alimentades en una cimera d’alcaldies a Copenhaguen. L’objectiu de la reducció de carn és aconseguir en onze anys assolir una dieta amb més aliments d’origen vegetal i menys d’origen animal i reduir un 50% del malbaratament alimentari.\nPosat això en context, puc basar-me en una dieta eminentment vegetal? Sí!\nCompra vegetals locals, de proximitat i si pots, ecològics! Intentar posar a taula vegetals conreats en l’agroecologia, que tenen cura dels aliments, però també de la terra i de les persones, amb pràctiques no intensives. Intenta sempre que siguin de productors locals i que usin el mínim de transport i d’intermediaris. Trobaràs bones opcions als Mercats Verds, Mercats de Pagès i Cooperatives i Grups de Consum de Barcelona.\nVes de restaurant… vegeta! Barcelona té una àmplia oferta de restaurants vegetarians, per a tots els gustos i totes les butxaques. Tants, que fins hi tot l’Ajuntament n’ha editat una guia.\nL’estudi citat dels dos científics parlava de les mesures més dràstiques per assolir grans davallades d’emissions. Ara que ja les coneixem, també us podem explicar altres consells que ajuden a lluitar contra el canvi climàtic:\nRedueix les emissions: a casa és molt fàcil. Tanca els llums quan no els fas servir, desendolla aparells connectats a la xarxa elèctrica si no els fas servir, usa o compra electrodomèstics d’alta eficiència energètica, passa’t a les bombetes Led, posa menys calefacció i posa’t més jerseis; i a l’estiu, menys roba i menys aire. Saps si casa teva té les condicions tèrmiques adequades per no gastar més energia de la necessària?\nI quan compres també és molt fàcil: la compra al comerç de proximitat genera menys transport. Ni tu et transportes a un centre comercial; ni cap empresa et porta el producte a casa. Evitar els repartiments a tota costa és cosa de totes.\nTambé cal pensar si pots passar-te a les energies renovables: als terrats privats es pot impulsar el desenvolupament d’instal·lacions de generació d’energia renovable. Pot ser ho pots proposar a la pròxima reunió de comunitat?\nResidu 0. Anar a comprar amb cabàs i amb bosses de tela, del pa, tuppers i pots; embolicar l’entrepà de la criatura en un drap; o portar sempre una bossa plegable per si cau una compra de darrera hora… Són petites accions que estalvien un munt de plàstics i envasos. Especialment, rebutja productes envasats en plàstic i d’un sol ús. Si a més, els pocs residus que generem els recollim selectivament, aconseguirem que el nostre planeta no sigui un gran abocador.\nConsumeix menys: produir menys productes, que generin zero envasos i fer que es transportin menys és, per sé, un motiu de davallada de les emissions. I consumir productes amb responsabilitat també: pensem, per exemple, en una llet d’arròs. Conté més d’un 90% d’aigua i només la resta d’arròs. És realment necessari produir, envasar, transportar i comercialitzar aquest producte? Saps que el mateix producte te’l pots fer a casa fàcilment amb una batedora i una bossa de filtrat? Si vols consumir responsablement, Pam a Pam o el Mapa Barcelona + Sostenible t’hi ajudaran.\nReutilitza: aparells electrònics amb projectes com Circula, compra’t roba de segona mà, usa plataformes de revenda de productes i reutilitza tots els envasos i bosses per anar a comprar a establiments a granel.\nPosa verd la teva vida! Tens una terrassa, un pati, un balcó, un terrat? Ajuda al planeta posant-hi més verd per preservar les espècies vulnerables al canvi climàtic. Si hi cultives hortalisses i fruites, també en podràs gaudir al plat directament!\nEncara vull implicar-me més!\nPer a totes aquelles persones interessades a posar hores en lluitar per l‘emergència climàtica, explicar-vos que s’està ultimant una Taula per l’Emergència Climàtica que té com a objectiu elaborar els continguts de la Declaració d’Emergència Climàtica de Barcelona, que entrarà en vigor a partir de l’1 de gener de 2020. És un grup de treball del Consell Ciutadà per la Sostenibilitat que busca mantenir l’esperit de participació i compromís col·lectiu amb què es va elaborar el Pla Clima de Barcelona, per tal de generar un marc de treball que comprometi l’Ajuntament i la resta d’agents implicats a fer front a l’emergència climàtica. La Taula està oberta a més de 200 entitats de les xarxa Barcelona + Sostenible, grups municipals, Generalitat i Estat, i culminarà la seva constitució aquest desembre. Les persones interessades a participar s’han d’inscriure a través del formulari d’inscripció.\nMés enllà de la Taula, també s’ha habilitat a la plataforma Decidim Barcelona mecanismes de participació no presencial oberta a totes les entitats i persones interessades. I també podràs aprofundir en com fer front a l’emergència climàtica a través del consum a les activitats programades a la 5ena Fira de Consum Responsable i Economia Social i Solidària i la Setmana del Consum Responsable de 2020.\nI també et pots implicar amb les moltes iniciatives d’entitats que treballen per aconseguir fer cada vegada més a l’abast les alternatives de consum responsable i que lluiten contra el canvi climàtic! De les accions individuals a les accions col·lectives: Implicant-te a espais veïnals (mercats d’intercanvi, horts comunitaris…), participant activament en alguna iniciativa de l’Economia Social i Solidària o organitzan-te amb col·lectius que treballen per l’emergència climàtica com: Barris pel Clima, Fridays for Future BCN, Stay Grounded, etc.\nEt sumes pel clima?


Com utilitzar endolls de República Dominicana a Anguilla\nConnectors, preses de corrent, adaptadors i altra informació necessària per viatjar des de República Dominicana a Anguilla en aquesta pàgina. Si voleu un informe per a altres països, torneu a iniciar l’ assistent per trobar a adaptadors elèctrics per al vostre viatge aquí .\nPerfecte! Aixó està molt bé! No necessitareu cap adaptador de tensió (sempre són grans, pesats i no poden gestionar massa energia, és a dir, poden tenir problemes amb els assecadors). Podeu connectar els vostres dispositius a la xarxa elèctrica a Anguilla sense necessitat d’un adaptador de tensió.


La tercera edició de Gandia Beach Pride GBP08 va revolucionar de nou la platja de Gandia amb un espectacle de llum i so que es va allargar fins a altes hores de la matinada. Un any més, els visitants d'aquesta coneguda zona turística, van tornar a sorprendre's amb la celebració de l'Orgull als mateixos peus de la platja i fora del calendari "oficial" per a aquest tipus de celebracions.\nEl Col·lectiu de Gais i Lesbianes de la Safor va organitzar aquest esdeveniment baix el lema "Per la visibilitat lèsbica" amb un gran desplegament de mitjans, comptant amb La Prohibida com a mestra de cerimònies, animant al públic i presentant les diferents actuacions que es van succeir al llarg de la nit. Com sempre, va estar a l'altura i fins i tot ens va delectar amb alguns dels seus temes.\nEl grup Borrachas Provincianas va sorprendre el públic amb lletres apegaloses, coreografies impossibles i temes tractats directament sense pèls en la llengua. Tot molt molt gai i petard... en la seua línia. "Jugando a ser hetero" i "No es gay" són dos de les seues cançons més conegudes que el públic va corejar fins a la sacietat.\nEl gran moment de la nit es reservava per a un dels grups revelació de la última temporada: Putilatex, que va presentar cançons del seu disc "Domund", com per exemple la coneguda "Mira una moderna". Pop espanyol, electrònic i irreverent, que fins i tot supera la barrera de punk. Una mescla explosiva que fa que aquest grup siga un dels més sol·licitats en totes les festes d'aquest estiu.\nD'altra banda, els djs Karld Deux, Markus dB i Suri Dj es van encarregar d'amenitzar l'espectacle a primeres hores, entre les actuacions i al tancament del mateix. El grup d'animació de Venial, amb els seus espectaculars gogós, van posar el passador a la festa en la platja, que posteriorment es va desplaçar fins a la discoteca Joker, situada just al costat del recinte on se celebrava la Gandia Beach Pride.\nUn any més, els xics i xiques del col·lectiu de Gandia se superen, fent que l'Orgull en la platja siga cada vegada més conegut i atraga més gent de tots els punts de la nostra costa i, fins i tot, a gent vinguda d'altres zones del país.


Dénia celebra el Dia Internacional contra la Violència de Gènere - LOBLANC\nLa Regidoria d’Igualtat i Diversitat Sexual, amb la col·laboració d’unes altres àrees municipals i entitats locals com la UNED Dénia i el Cine Club Pessic, ha organitzat diverses activitats al voltant del Dia Internacional contra la Violència de Gènere adaptades al context actual de crisi sanitària. Per la qual cosa, s’ha pensat en accions allunyades de les grans concentracions de persones, amb aforaments limitats, assistència amb inscripció prèvia, i augmentant l’ús de les xarxes socials i la comunicació en línia.\nEl 25 de novembre, data de l’efemèride, l’ajuntament ha prescindit d’organitzar un acte institucional amb lectura de manifest i un altre contingut relacionat, com fa tots els anys, i escenificarà l’adhesió a la lluita contra la violència de gènere amb uns minuts de silenci que la Corporació municipal i les persones que integren el Consell de les Dones guardaran a les 12 del migdia en la plaça de la Constitució en memòria de les víctimes, que durant este 2020 i fins al dia de hui ascendeixen a 41.\nLa programació s’enceta el 22 de novembre amb una sessió de cinema al Centre Social programada pel Cine Club Pessic. Es projectarà la pel·lícula Dios es mujer y se llama Petrunya, de la directora macedònia Teona Strugar Mitevska.El preu de l’entrada és de 3 euros i pot reservar-se a notikumi.com o adquirir-se en taquilla dos hores abans que comence la sessió.\nDel 23 al 29 de novembre s’ha programat la difusió de curtmetratges del II Concurs de Jóvens Promeses de la Xarxa Jove Marina Alta a través de les xarxes socials de Joventut Dénia i la MACMA.\nTambé a partir del 23 de novembre, i fins al dia 27, s’impartirà el curs d’extensió universitària UNED Dénia “Xarxes socials i TIC: identificació, prevenció i actualització davant la violència de gènere”, en modalitat presencial i en línia. La informació completa es pot trobar a la pàgina www.uneddenia.es.\nGuerreres contra la violència de gènere\nLa Regidoria d’Igualtat ha treballat el lema de la campanya d’enguany, Guerreres contra la violència de gènere, en dos accions en espais urbans i una altra dirigida a l’alumnat dels últims cursos dels instituts de la ciutat.\nDel dimarts 24 al divendres 27 de novembre, es durà a terme la primera d’estes accions en la plaça de la Constitució, que s’omplirà de maniquins amb l’eslògan de la campanya, dirigit tant a les dones que pateixen la violència com a les persones que els donen suport i a aquelles que treballen amb elles perquè puguen eixir de la situació que estan vivint. El dia 24 també es farà el repartiment de mascaretes amb el lema de la campanya d’enguany entre l’alumnat dels instituts. La regidoria n’ha fet un total de 1.400 unitats.\nLa segona acció de carrer tindrà lloc el dissabte 28 de novembre i consistirà en la instal·lació d’una porta conscienciadora en l’encreuament dels carrers del Marqués de Campo i Diana, entre les 10 i les 18 hores, per tal que la gent experimente, en obrir-la, el que senten les dones i els menors víctimes de violència de gènere.\nEl 25 de novembre, a més dels minuts de silenci que es guardaran a la plaça de la Constitució al migdia, se celebrarà un recital dedicat al Dia Internacional contra la Violència de Gènere i protagonitzat per la soprano Teresa Albero, acompanyada al piano per Francisco Cholbi. Serà a les 20 hores al Centre Social. L’entrada és gratuïta i amb reserva prèvia a notikumi.com.\nLa Biblioteca Pública Municipal es suma a la programació amb un recital poètic musical titulat Germanes de Shakespeare, amb l’actriu Marina Mulet i la guitarrista i cantant Alexandra Monfort, que se celebrarà el divendres 27 de novembre, a les 20 hores. L’entrada és gratuïta i cal reservar-la escrivint un correu a biblioteca@ayto-denia.es o telefonant al 965 783 665.\nEixe mateix dia, a les 21 hores, Inefable Producciones protagonitzarà el musical Sexualizarte al Centre Social. Les reserves d’entrada s’han de fer telefonant a Joventut Dénia, al 96 642 37 00.\nI la programació d’enguany acaba el dissabte 28, amb la xarrada “Relacions afectivosexuals positives” que oferirà el comunicador i escriptor Lameuapau, acompanyat per membres de l’equip de Larouch Art de Carrer. La convocatòria és a les 19 hores, en la Casa de Cultura. L’entrada és gratuïta prèvia reserva al correu igualtat@ayto-denia.es.


L’Arxiu Comarcal de la Conca de Barberà (ACCB) ha finalitzat les tasques de classificació i descripció dels fons històrics de Rocafort de Queralt.\nSi bé l’any 2019 es va finalitzar el tractament de fons de l’Ajuntament de Rocafort de Queralt, que ocupa 32m lineals, al llarg d’aquest 2020 s’han finalitzat els tractaments arxivístics de la col·lecció de l’Ajuntament, del Jutjat de Pau i de la Lira Rocafortina.\nEls documents de la col·lecció de l’Ajuntament abracen el període 1872/1982 i sumen un total de 0,30m lineals. En podem destacar l’arxiu d’imatges, un recull de premsa (1980-1982), documentació solta relativa a la Cooperativa Agrícola (1949/1977), documentació de la FET y JONS (1944), també de l’Associació Amics de Rocafort (1972), del vedat de caça (1964-1970) i altra produïda de i per particulars com ara escriptures, cartes, etc. (1881/1961).\nEl fons del Jutjat de Pau ocupa 3,1 m lineals i inclou documentació entre 1842 i 1994. El fons de la Lira Rocafortina ocupa 0,1m lineals i conté documents produïts i rebuts per l’agrupació coral entre 1947 i 1958.\nPer altra banda, cal destacar que també s’ha dut a terme una restitució amb documentació entre 1959 i 1982 que fa créixer el fons de La Germandat Sindical de Pagesos/Cambra Agrària Local.\nTots aquests fons han estat classificats, descrits i instal·lats en material de conservació permanent per tal d’elaborar un catàleg a nivell d’unitat documental que ja està disponible per a la ciutadania.


La Junta del Consell Interuniversitari de Catalunya ha aprovat una proposta per demanar que Història de la Filosofia torni a la fase general de la Prova d’Accés a la Universitat (PAU) – Lo Campus diari\nLa Junta del Consell Interuniversitari de Catalunya ha aprovat una proposta per demanar que Història de la Filosofia torni a la fase general de la Prova d’Accés a la Universitat (PAU)\nLa Junta del Consell Interuniversitari de Catalunya (CIC), integrada per representants del Govern i de les dotze universitats catalanes, han aprovat avui (02/10/2019)un acord per incloure de nou la matèria d’Història de la Filosofia a la fase general de la Prova d’Accés a la Universitat (PAU).\nFins al 2017, els alumnes podien triar a la fase general de la PAU entre les matèries d’Història i Història de la Filosofia. Després, es va excloure de la fase general com una de les matèries comunes d’examen dels estudiants i va passar a ponderar com a matèria optativa en la fase específica.\nL’acord aprovat avui recorda que el currículum de batxillerat a Catalunya inclou la Història de la Filosofia com una matèria comuna impartida durant el segon curs de batxillerat, “atesa la significació dels seus continguts com a culminació del cicle d’educació filosòfica en el batxillerat, iniciat amb la filosofia i ciutadania de primer curs”.\nEl document aprovat per la Junta del CIC subratlla que la permanència de la Història de la Filosofia en aquesta part del currículum que ha de cursar tot l’alumnat, amb independència de la modalitat de batxillerat triada, queda sobradament justificada per la importància que té aquesta matèria en el desenvolupament dels pensament crític de les futures generacions de la ciutadania del segle XXI, ja que l’alumnat té ocasió d’apropar-se i de conèixer, de manera sistemàtica i seguint el fil de la història, els grans temes de la filosofia de tots els temps, i que són, en definitiva, els que afecten la humanitat: el coneixement, la realitat, l’ésser humà, l’acció i la societat.\nEn aquest context, a proposta de la Comissió d’Accés i Afers Estudiantils, l’acord considera que la situació actual subestima clarament una matèria rellevant en la formació intel·lectual de l’alumnat de batxillerat i futur estudiantat universitari, i, en aquesta línia, la Junta del CIC “expressa públicament el seu suport per tal que la matèria Història de la Filosofia pugui tornar a ser inclosa en la fase general de la PAU”. També sol·licita formalment que s’iniciïn els tràmits pertinents perquè aquesta inclusió pugui ser efectiva el més aviat possible.\nMentrestant, des del CIC, i per tal de continuar donant-li rellevància a aquesta matèria, ja es va aprovar que, a partir del pròxim any 2020, la Història de la Filosofia tingui major pes com a matèria ponderable. Concretament, ponderarà en tres Graus de Ciències de la Salut: Fisioteràpia i Infermeria (amb un 0,2) i Psicologia (amb un 0,1). També ponderarà amb un 0,2 en dues dobles titulacions d’enginyeria, una de matemàtiques i una altra de nutrició. També s’introdueix amb el màxim coeficient possible en més titulacions de la branca d’Arts i Humanitats i Ciències Socials.\nEn la preinscripció 2018, la primera d’Història de la Filosofia com a matèria optativa en la fase específica, ponderava en l’admissió a 162 graus. El 2020, aquesta xifra s’incrementarà fins a 252 titulacions.♦


1-0: Penalitzats | Actualitat | RCD Espanyol\nL'Espanyol perd a El Sadar en un partit marcat per l'infortuni\nTres punts en joc i necessitats diferents. Osasuna vol tancar les ferides que l'acompanyen en les últimes setmanes, en què ha baixat clarament el seu rendiment, mentre que l'Espanyol necessitava seguir remant amb decisió i sense descans per apropar-se a una meta que segueix visible a l'horitzó però a molta distància. Tres punts en joc i massa nervis al camp. Tres punts i el recel de no fallar, si no permetre errors. Així es presentava el partit del Sadar.\nOsasuna, fidel al seu costum, va sortir amb la voluntat de jugar a onades, tal com ha vingut fent al llarg del campionat. Els resultats l'avalen per seguir així. Instal·lat al mig de la taula, manté la seva fórmula sense gestos innecessaris. Així que a l'Espanyol li tocava remar de valent. Era un partit per rosegar poc a poc. Per això, els 45 primers minuts van ser travats, poc vistosos, amb poques oportunitats en cap de les àrees. Un parell d'ocasions signades per Embarba i RDT, amb xuts llunyans, van ser el bagatge blanc-i-blau a la primera meitat. Diego López, d'altra banda, tampoc va passar dificultats.\nLa segona meitat va començar amb una altra velocitat. Diego López va aturar un bon cop de cap de Darko i tot just un minut més tard, una pilota que volia deixar passar Víctor Sánchez va acabar fregant en el seu colze. L'àrbitre ho va tenir clar. Ni voluntarietat ni VAR, penal malgrat les protestes blanc-i-blaves. Roberto Torres, efectiu, va avançar els locals.\nNo obstant això, tot just uns minuts més tard, Embarba va intentar rematar de cap una centrada de cap a l'àrea petita. Sens dubte va semblar que David García ho desplaçava clarament. Però, malgrat les protestes, tampoc hi va haver VAR. Va ser el primer avís que els blanc-i-blaus anaven a plantar-se més sovint a l'àrea local, encara que això impliqués que les contres podien ser molt perilloses.\nL'Espanyol va intentar avançar metres, però l'infortuni es va acarnissar amb els espanyolistes. Diego López va ser expulsat al veure la segona groga per agafar una pilota fora de l'àrea. Cabrera es va posar els guants per intentar mantenir a l'equip amb opcions. Amb deu, sense porter, l'empat va ser impossible.


Els nuclis — Ajuntament de Cambrils\nEsteu aquí: Inici / Cambrils / Ciutat / Dades de la ciutat / Els nuclis\nEn el terme municipal de Cambrils, els nuclis principals i centrals de població són els que estan formats pels barris antic de la Vila i el de la Marina.\nEl barri antic de la Vila, ubicat a una distància aproximat d'un quilòmetre de la costa, és on arran de la reconquesta del Camp de Tarragona, al segle XII, es va fundar al 1152 una vila sota la protecció reial, i què es va dotar de muralla defensiva al segle XIV.\nÉs el barri on durant segles es centrava la vida artesana, comercial, judicial i administrativa de la població. El barri de la Marina, va néixer arran del mar, on actualment hi ha el port, sota la protecció d'una forta torre de defensa. Aquest era principalment la zona on es va instal·lar els pescadors, i on a partir dels anys 60, es va anar desplaçant bona part de l'activitat comercial.\nEls termes de Vilafortuny, mas d'en Bosch i Vilagrassa van ser incorporats a Cambrils al 1846. Vilafortuny va ser fundat en la mateixa època que Cambrils, entorn al lloc on avui en dia encara es conserva el seu castell. Durant alguns segles hi va haver un petit nucli de població, el qual va anar minvant arran dels atacs de pirates i de les febres palúdiques. Així al 1763 es trobava deshabitat, i quan en la primera meitat del segle XIX va ser incorporat al terme de Cambrils, ja comptava de nou amb 40 habitants.\nEl Mas d'en Bosch era un petit terme al nord del de Vilafortuny, titolaritat de l'Arquebisbat de Tarragona. Després de la destrucció de l'església parroquial de Vilafortuny per part de pirates berberiscs, s'hi va fundar una petita església parroquial que avui encara es conserva (l'ermita de Santa Maria del Mas d'en Bosch).\nEl terme de la Grassa o Vilagrassa, així com part del terme de les Comes d'Ulldemolins, al nord del Mas d'en Bosch, era un territori vinculat a la parròquia de Vilafortuny, si bé era propietat de la Cartoixa de Scala Dei (Priorat).\nEls Teixells (o Tegells), era una quadra o part del terme en el qual vivien disseminades una petita població. Els Teixells sempre han format part de Cambrils, i avui en dia, encara es conserva el seu nucli més important (el mas de Sant Rafel o dels Teixells), i altres masies fortificades (Mas d'en Blai, mas de la Plana, etc.)


Error i fracàs\nTornar a començar quan s'ha fallat és complicat. Ja és complicat aixecar-se després de caure als països on el fracàs és vist com un intent (en anglès failure vol dir error i fracàs , indistintament), però encara ho és més als països on l'empresari és vist com un malfactor i l'emprenedor com un venedor de fum.\nAixí, tirar endavant després d'ensopegar és tan difícil que a vegades intentem no caure: en lloc de saltar la tanca, passar-la pel costat per evitar tombar-la; en lloc de tirar-se de cap a la piscina, posar primer un dit del peu a l'aigua per comprovar-ne la temperatura. És més segur, sí, però també més difícil guanyar.\nL'Angie Rosales és un clar exemple de tot això. Des que va fundar l'ONG Pallapupas fa 13 anys -quan es va enamorar de la professió dels pallassos d'hospital-, sempre repeteix el mateix si la posen com a model d'emprenedora valenta: diu que no li agraden els herois, que no vol ser una heroïna. Explica que en la seva professió no busca gent preparada per no sentir res quan es posen davant d'infants amb estades de llarga duració als hospitals. Busca el contrari: busca gent que s'emocioni, que entengui la situació i la pateixi, i que sigui prou forta per passar per dins el problema i sortir-ne, sense saltar-lo.\nAvui, la seva organització fa somriure (que és la segona cosa més important que fem amb el cos, després de respirar) 40.000 nens, malgrat les retallades a la sanitat, la crisi... malgrat tot. I no para de créixer. La interpretació per als emprenedors és aquesta: a vegades cal no voler ser un heroi per, senzillament, ser. I no parar.


AMPLIACIÓ DEL CAMP DE BATALLA.: "VICTUS", novel·la subversiva?\n"VICTUS", novel·la subversiva?\nL'estat espanyol s'ha cobert de glòria cancel·lant la presentació de "Victus" a l'Instituto Cervantes d'Utrecht. El fet remet a la més pura censura, i encara té més repercussió si tenim en compte que es va produir als Països Baixos per decisió de la representació diplomàtica del Regne d'Espanya. És sorprenent que un estat que tant es vanta de la seva solidesa, antiguitat i tradició temi els efectes que pugui tenir una novel·la ambientada a principis del S. XVIII.\nPer fer-ho més rodó la prohibició es va produir a Utrecht, la ciutat neerlandesa on, l'any 1713, es van rubricar els tractats que van posar fi a la guerra de successió espanyola i que a la pràctica van comportar que els catalans restessin abandonats a la seva sort, fins a la derrota final de l'any següent. També s'escau recordar que els Països Baixos van haver de lliurar una guerra de 80 anys, entre 1568 i 1648, per alliberar-se del domini dels monarques espanyols, un domini del qual no tenen un record especialment agradable i que més d'un pot haver recordat en constatar el renovat afany persecutori del regne ibèric.\nPerò el govern espanyol, lluny de demanar disculpes encara va treure pit. El diplomàtic Jorge Moragas, cap de gabinet de Rajoy, sofisticat estratega de l'unionisme espanyol ("Si dieses una entrevista y lo contases todo salvarías a España y yo te haría un monumento..... Uauuu! Yo te haré un monumento a tu cuerpo"), al qual no hem de confondre amb el general Moragues decapitat pels borbònics per la seva negativa a sotmetre's, va qualificar la novel·la de Sánchez Piñol com "un libro claramente manipulador sobre la historia de España y Cataluña", la qual cosa justificaria que no es pogués presentar "utilizando las plataformas del Estado, como es el Instituto Cervantes".\nTanmateix els diplomàtics censors tenen raó en una cosa, "Victus" és un llibre subversiu. Es tracta d'una obra entretinguda, molt visual, pensada gairebé com un guió de cinema, amb un to de novel·la d'aventures clàssica que alhora pretén descriure amb una certa fidelitat el context històric en què es desenvolupa. Així ens ho diu l'autor en la nota prèvia a l'inici de la novel·la, on afirma que "totes les dates i fetes referides a personatges històrics, o a esdeveniments polítics i militars, se cenyeixen als fets". I és aquesta fidelitat històrica el que fa perillós el llibre, perquè permet, de forma amena i plaent, accessible per al gran públic de tot arreu, conèixer uns fets i una realitat que resulten incòmodes i contradictoris amb el relat oficial de la història d'Espanya. El gruix de l'obra se situa durant la Guerra de Successió i el setge de Barcelona, i a través del protagonista, en Martí Zubiría, enginyer militar deixeble de Vauban, coneixem els personatges que hi actuen i els esdeveniments que se succeeixen fins a la caiguda de Barcelona l'11 de setembre de 1714, sense la necessitat de submergir-nos en les pàgines sovint àrides dels llibres d'història.\nLa novel·la és subversiva perquè ens revela que, si bé la guerra de Successió, com diu el seu nom, era una lluita dinàstica, una majoria de catalans van identificar la defensa de les seves constitucions i llibertats amb un dels bàndols, l'austriacista. Aquesta identificació, lluny de ser exclusiva d'unes elits dirigents, era compartida pel conjunt de la població, fins al punt que van ser les classes populars les que van imposar la resistència a ultrança quan la guerra ja semblava sentenciada.\nLa novel·la és subversiva perquè ens descobreix una societat catalana rica i plural, connectada a la resta d'Europa, allunyada dels tòpics històrics que presenten la Catalunya de l'època com un país empobrit i decadent per al qual la nova planta borbònica hauria representat un alliberament de les estructures medievals que n'impedien l'enlairament econòmic.\nLa novel·la és subversiva perquè ens mostra una nació catalana amb consciència de ser-ho, a principis del S.XVIII, un segle abans de la revolució romàntica que que va donar lloc al naixement de múltiples nacionalismes europeus, amb unes institucions polítiques pròpies que permetien una significativa participació de la població en la presa de decisions i el reconeixement d'un ampli ventall de drets a tots els ciutadans del Principat, molt més enllà que en la major part de països europeus. Va ser en defensa d'aquest entramat institucional i d'aquests drets que els catalans van resistir fins al final, conscients que la derrota significaria la pèrdua de les llibertats individuals i col·lectives que havien anat conquerint al llarg de segles d'història. Aquests dos elements combinats, la consciència nacional catalana i l'existència d'unes institucions pròpies que constituïen allò que en terminologia moderna podríem anomenar l'estat català, són les que resulten més subversives per a l'estat espanyol, perquè enllacen directament amb la reivindicació sobiranista actual que basa la seva legitimitat en el principi democràtic, però també en una tradició política centenària escapçada violentament per Felip V.\nPersonalment les aventures i desventures fictícies d'en Martí Zubiria m'interessen més aviat poc, el que m'atreu del llibre és la descripció d'un temps i d'un país encara molt desconegut pels catalans d'avui, i que finalment, gràcies al Tricentenari, estem redescobrint. Per mi els passatges més emocionants són els que descriuen els debats parlamentaris de juliol de 1713 en què es va decidir resistir a ultrança, amb el moment culminant que representa la intervenció del vell patrici Carles de Fivaller oferint el seu cos per reemplaçar una feixina de combat. I el moment més corprenedor de l'obra, la càrrega dels estudiants de lleis. Una companyia militar formada per joves estudiants liderats per un catedràtic de dret, el doctor Bassons, amb grau de capità, que arengava els seus homes explicant-los la història de Catalunya de la manera que s'entenia en aquella època:\n"Els avis dels nostres avis, i abans els seus avis, i encara cincs generacions enrere, vivien als cims dels Pirineus. i vivien com bèsties, agrupats en ramats humans sense ordre ni sentit de Déu.(...) Fins que un dia(...) van veure als seus peus un país ric i pròsper per a qui sabé treballar-lo, valls i planes útils per a la civilització humana. Els nostres ancestres van expulsar els moros, aquesta gent nauseabunda. Els va costar generacions aconseguir-ho, establir les seves lleis, la seva religió, els seus costums sobre una terra nova que van anomenar Catalunya. (...) Van crear un ordre nou. Es van establir a Catalunya i després van alliberar València i Mallorca. Van poblar aquestes terres amb la nostra gent. I no els van subjectar en qualitat de simples dominis, com és la pràctica usual de Castella. Al contrari, van establir regnes germans i, com a tals, iguals i benvolguts nostres per sempre. La mateixa religió, la mateixa llengua, la mateixa llei comuna, els seus propis parlaments. I ¿quina va ser la seva llei comuna, suprema, libèrrima i impertorbable? Servir el rei que serveix(...) i ara un pretendent francès al tron espanyol vol arruïnar i suprimir mil anys d'història catalana amb l'excusa d'un testament castellà! ¿Ho podem permetre?¿oi que no, nois".\nUna narració que amb ben poques paraules sintetitza els orígens i la història de Catalunya ( amb els prejudicis i conceptes propis de l'època), i alhora explica per què els catalans estan disposats a plantar cara als borbònics fins al final. Una arenga que transmet una clara consciència nacional catalana,\nSánchez Piñol, basant-se en fets històrics documentats, ens explica com, tot just en el moment d'acabar la seva arenga, el doctor Bassons va caure víctima d'una bala enemiga i els seus alumnes, alterats per aquesta pèrdua, es van llançar a un atac suïcida contra les posicions borbòniques que es va saldar amb una victòria impossible, gràcies a l'efecte sorpresa i a la passió d'aquells joves guiats pel desig de revenja.\nEn definitiva, una obra subversiva que ens descobreix una Catalunya soterrada per 300 anys de submissió, una antiga nació amb plena consciència de ser-ho, amb les seves lleis i institucions i una població disposada a jugar-se la vida per defensar-la.\nPublicat per Albert Guilera a 0:02


Badanotis :: Tret de sortida a les rebaixes amb descomptes de fins el 50%\nTret de sortida a les rebaixes amb descomptes de fins el 50%\nComprar durant aquest període no ha de suposar una pèrdua dels drets ni de garanties\nRedacción - 07/01/2012 00:01\nTot just i en acabar les festes de Nadal i Reis arriben les rebaixes d'hivern; enguany amb descomptes del 30, 40 i fins al 50%; pe aquest motiu els botiguers confien que serà una bona campanya, perquè la gent espera les rebaixes "més que mai", perquè comencen amb aquests amplis descomptes i perquè la fred ha arribat tard. Els comerciants esperen, de fet, superar la facturació de la campanya passada.\nEs preveu que cada ciutadà de l'Estat es gasti uns 90 euros en les rebaixes que comencen el 7 de gener, segons l'entitat Ausbanc Consum. És la mateixa quantitat que l'any passat. Comprar de rebaixes no significa que els consumidors tinguin menys drets o que hi hagi més permissivitat en les clàusules de compra i venda. Per evitar conflictes, cal fixar-se en que tots els productes rebaixats mostrin el preu actual i el preu d'abans de ser rebaixat, o bé el tant per cent de descompte respecte el preu anterior. El temps de garantia pels productes rebaixats seguirà sent de dos anys. I tots els productes oferts hauran d'haver estat en estoc durant l'últim mes i no vinculats a altres promocions.\nEl 80% de les vendes de rebaixes d'hivern, que suposen el 20% de la facturació de tot l'any, se centra en equipament personal, com roba, calçat i complements.\nCom a punt positiu hi ha l''efecte calendari' de l'inici de les rebaixes: "Comencen en dissabte, el dia comercial per excel·lència, i diumenge obriran la majoria de botigues de tèxtil". "Sens dubte, això produirà un efecte molt positiu en el volum de vendes", ha explicat el secretari general dels comerciants.


The e-Miles Company s'incorpora a DFactory per generar nous conceptes de mobilitat\nPublicat 22/10/2021 13:57CET\nThe e-Miles Company s'ha incorporat a DFactory Barcelona per desenvolupar projectes innovadors i generar nous conceptes de mobilitat basats en la sostenibilitat, l'adaptabilitat i l'eficiència, segons un comunicat del Consorci de la Zona Franca de Barcelona (CZFB).\nLa companyia va presentar a mitjan juliol un prototip de vehicle elèctric urbà, el The e-Miles, i s'ha decidit que quedi exposat a les instal·lacions de DFactory Barcelona, el node d'indústria 4.0 impulsat pel CZFB.\nPer a la producció d'aquest primer prototip es va comptar amb la participació de Leitat i el CZFB en la fabricació de peces de grans dimensions en els equips d'Iam 3D Hub.\nEl responsable de The e-Miles Company, Mike Hastewell, ha defensat que aquest vehicle elèctric ajudarà a resoldre els grans problemes de les ciutats, com l'aparcament, contaminació, mobilitat de les persones amb discapacitat i repartiment en l'última milla.\nPer part seva, el delegat especial de l'Estat al CZFB, Pere Navarro, ha sostingut que és voluntat de DFactory Barcelona convertir-se en un hub per a la creació d'un ecosistema que incentivi la promoció i el desenvolupament de la indústria 4.0.


PATITROBADA Vine a jugar a l'Ateneu | Ateneu Igualadí de la Classe Obrera\nPATITROBADA Vine a jugar a l’Ateneu\nUs convidem a venir aquest dissabte 16 de març per a descobrir aquesta activitat realment creativa, a partir de les 11 del matí i fins a les 8 del vespre, amb els nostres jocs de sempre que us podrem explicar perquè els gaudiu. I segurament que també tindrem el privilegi de provar algun que altre prototip d’autors de per aquí.\nD’altra banda, recordeu que si teniu algun joc que no heu vist a la nostra ludoteca i us ve de gust compartir-lo amb més gent, endavant, porteu-ho i segurament trobeu algú per tastar-lo.\nCom de costum, uns quants de nosaltres ens quedarem a dinar a l’Ateneu mateix. Si algú es vol apuntar, que m’ho digui per poder reservar taula.\nI també disposem d’un fòrum aquí: http://forumpatiigualada.mforos.com/\nUs convidem a venir aquest dissabte 16 de març per a descobrir aquesta activitat realment creativa, a partir de les 11 del matí i fins a les 8 del vespre, amb els nostres jocs de sempre que us podrem explicar … Llegir més →\nData: Dissabte 16 de març\nHora: De les 11h a les 20h\nOrganitzador: Associació Cultural El Pati Hi col·labora: Ateneu Igualadí


Quin estil de budisme és el millor? – Escola Kwan Um de Zen Catalunya\nSeptember 4, 2018 /in Ensenyaments /by Barbara Pardo\nMestre Zen: (Agafa un got d’aigua) Tasta-ho. (l’estudiant beu el got d’aigua).\nMestre Zen: quan beus l’aigua, tu mateix saps si és freda o calenta. (L’estudiant sembla assolir alguna cosa i continua menjant).\nQuan l’estudiant va començar a menjar, el mestre zen va tornar a preguntar: És això Hinayana, Mahayana, Tibetà o Zen? (L’estudiant es va girar amb un gran somriure i va gaudir feliçment del seu menjar).\nEl budisme es compon de vuitanta quatre mil ensenyaments. Tots ens ajuden a despertar de la nostra il·lusió. Si només t’aferres a les paraules i les seves diferències, no pots provar la veritat. Zen significa posar-ho en pràctica. No caiguis en paraules buides.\nMestre zen Dae Kwan\nhttp://boricentro.kwanumzen.es/wp-content/uploads/2018/09/BuddhaStar.jpg 506 900 Barbara Pardo http://wp.kwanumzen.org.uk/wp-content/uploads/2016/09/logo4.png Barbara Pardo2018-09-04 06:11:082019-07-07 10:07:12Quin estil de budisme és el millor?\nQuè és el punt primari? Ensenyament budista sobre la mort


Tota la història de l’estudi Fotografia Daguerre de Sants en un llibre | EL3 - Portal de notícies de Sants-Montjuïc\nTota la història de l’estudi Fotografia Daguerre de Sants en un llibre\nLa presentació del llibre “L’estudi Fotografia Daguerre de Sants” va tenir lloc dijous al vespre a l’Arxiu Municipal del Districte de Sants-Montjuïc. Fotografia Daguerre és un estudi de retrat fotogràfic amb cent anys d’història, situat al número 78 del carrer de Sants.\nLa presentació del llibre “L’estudi Fotografia Daguerre de Sants” va tenir lloc dijous al vespre a l’Arxiu Municipal del Districte de Sants-Montjuïc. Fotografia Daguerre és un estudi de retrat fotogràfic amb cent anys d’història, situat al número 78 del carrer de Sants. L’edifici, construït expressament pel fotògraf Martí Bonet, conserva l’estructura principal i les dependències originals d’una galeria de retrat clàssic. Es tracta, doncs, d’un edifici que gràcies a la seva conservació, esdevé un patrimoni fotogràfic. L’obra ha estat creada pels principals investigadors en el projecte “El Daguerre de Sants. Memòria d’un barri” dins l’Associació Cultural Fotoconnexió. El llibre recull dades, records, imatges i vivències de l’antic estudi de retrats de Sants.\nJordi Serchs, cap de l’arxiu fotogràfic de Barcelona, va explicar que “és un projecte dels més emblemàtics que s’han portat a la nostra ciutat en els darrers temps”. Serchs va descriure Fotografia Daguerre com “un estudi amb molta trajectòria, també és un símbol pel barri de Sants ja que gran part del barri ha passat pels seus estudis”. Susanna Muriel, de l’Associació Fotoconnexió, va comentar de quina manera s’havien obtingut les fotografies que es veuen al llibre: “Volíem que la gent del barri s’impliqués i vam fer una crida ciutadana, així la gent que tingués fotografies de l’estudi les pogués portar”. Muriel va assegurar que han rebut més de 200 imatges de gent que s’ha fotografiat a l’estudi Daguerre, i va dir que la crida encara es troba activa. Per la seva banda, Jordi Martí, regidor del Districte de Sants-Montjuïc, va definir l’obra com un llibre “senzill però molt maco i atractiu, d’aquells que tothom vol tenir a casa, ja que tothom estima i coneix l’estudi Fotografia Daguerre”.


La Penya Barça de Luxembourg - CCLuxemburg\nInici / La Penya Barça de Luxembourg\nLa Penya Barça de Luxemburg està reconeguda com a penya oficial número 1925 per part del FC Barcelona des de l’estiu de 2009 (que tots els aficionats del Barça recorden). Aquesta penya, com qualsevol altra penya del Barça, és una associació sense ànim de lucre que té la finalitat de reunir tots els habitants de Luxemburg que comparteixen una passió comuna: el Barça. La seu, més o menys formal, és el bar Q42, a la Rue de Strasbourg, on es reuneixen els seguidors per seguir els partits del Barça.\nAl març de 2010, la Penya ha inaugurat una pàgina web (de moment en fase de proves):\nQuè és el que nosaltres volem fer:\nVolem establir un lloc de trobada estable per tal que tots els aficionats al Barça de Luxemburg sàpiguen que en aquest lloc poden anar a veure tots els partits del Barça i que hi trobaran altres barcelonistes, amb qui comentar la jugada (actualment el Bar anomenat Q42 al 42, rue de Strasbourg, L-2560 Luxembourg).\nVolem organitzar viatges per seguir el Barça en els desplaçaments propers i no tan propers a Luxemburg. També volem organitzar algun viatge cada any a Barcelona per tal d’assistir a algun partit del Barça a l’estadi.\nVolem organitzar actes a Luxemburg relacionats amb el FC Barcelona:\nPartits de Veterans (amb la presència de l’equip de veterans del Barça.\nPartits d’alevins, infantils, cadets, juvenils amb la presència dels equips de categories inferiors del FC Barcelona.\nTaules rodones amb la presència d’algun directiu / jugador del Barça.\nSopars de germanor entre els socis.\nI qualsevol altre acte que la majoria de socis creguin oportuns.\nEn fer-te soci de la penya, tens els següents drets:\nA participar en tots els actes organitzats per la penya\nA beneficiar-te de descomptes en els actes organitzats per la penya\nA beneficiar-te de qualsevol avantatge que la penya pugui oferir per acords amb empreses o associacions\nA optar a formar part de la junta directiva, inclosa la seva presidència, tal i com estipulen els estatuts de la Penya\nA qualsevol altre avantatge que es pugui oferir en un futur\nA tots els avantatges i serveis que el FC Barcelona posa a disposició de totes les penyes oficials:\nParticipar o organitzar la trobada Mundial de Penyes\nParticipar o organitzar les trobades de zona\nParticipació d’una representació del FC Barcelona en actes organitzats per la Penya\nRecepció de la penya per part de representants del FC Barcelona els dies de partit (un cop per any)\nCol.locació d’una placa al Camp Nou amb l’escut de la penya i la seva data de fundació, amb el corresponent acte d’inauguració\nRecepcions en els desplaçaments esportius\nOfertes a la Botiga del Barça “FCBotiga”\nPer a més informació, podeu visitar la pagina web del Barça, apartat penyes.\nCom fer-se soci de la Penya?\n1. Cal omplir el formulari d’adhesió, que trobareu en aquesta pàgina, i enviar-lo per correu a l’adreça 173, Cite Roger Schmitz; L-7381 Bofferdange o via mail a l’adreça de la penya.\n2. Fer el pagament de la quota anual. Existeixen tres modalitats de quota:\nQuota individual de 20 € per a majors d’edat\nQuota individual de 10€ per a menors de 16 anys\nQuota familiar de 30€ per a matrimoni més fills menors de 16 anys.\nPer a més informació, podeu posar-vos en contacte per mail d’aquesta associació. Si voleu, també us podeu convertir en amics de la Penya Barça a Facebook .


Desaprenent a viure...: Entre selves\nPublicat per Rachel a 1:48\ngatot 28 de juny de 2012, a les 2:02\nMai no se sap fins que fas el pas...\njo tamb tinc somnis estranys darrerament: deu ser la calor!\nRachel 28 de juny de 2012, a les 2:10\nA mi m'encanta somiar! i abans pensava que m'agradava pk així podies somiar coses boniques, però tenr malsons tb té la seva part positiva, perquè quan despertes te n'alegres de la teva vida! jejeje\nUn petonàs per tu tb! sí, fa molta calor, de fet, avui no sé ni si osmiaré...pk primer m'hauré de dormir...\nsa lluna 28 de juny de 2012, a les 9:55\nBon dia nina, una micona prest per anar al llit, no?\nBen segur que aquesta nit dormirem, potser no per son sinó per esgotament ;)\nJo fa temps que no recordo el somnis, però quan en tinc un d´aquests tan animats i em desperto, estic molt de temps a agafar el so, per por a seguir amb la mateixa història, i passa ehhh!. En canvi quan son coses que m'agraden i em vull adormir per a continuar amb això, no hi ha manera!\nBessets i que passis un bon dia!!\nRachel 29 de juny de 2012, a les 1:54\nJa...jo sí que acostumo a recordar els somnis. De fet m'encanta. Potser és perquè tinc un son bastant lleuger, i si et despertes de cop tens més probabilitats de recordar-los. Quan dormo molt seguit i e, desperto sense recordar res, és com si no tingués cap prova evident de que he dormit.\nMerci per la teva visita! Petons de bona nit!!! (No sé si dormirem, fa mooolta calor!!!)\nViolant d'Atarca 28 de juny de 2012, a les 10:55\nTens raó, la selva no només apareix en somnis, nosaltres hi vivim i de lleons d'aquests que dius disfressats de dolços gatets, n'hi ha a dojo. Per això, les possibles víctimes d'aquests el que han de fer és ser més llestes que ells i aprofitar-ne el que de bo puguin tenir o proporcionar, estant alerta per no deixar-se engrapar per les seves afilades urpes quan menys s'ho esperin.\nI sí, quin consol és despertar-se després d'un mal son i percebre que al cap i a la fi és agradable ser per aquí i anar sentint.\nUn petó ben desvetllat, bonica!\nRachel 29 de juny de 2012, a les 1:58\nPotser tens raó...però jo cada vegada intento està menys alerta, si no, al final acabaria sense viure. Ara bé, sí, la selva humana és perillosa, i quan sents que se t'han cruspit, no mola gens!!! però suposo que de tot se n'apren!\nUn petò ben gran, guapa!\nsa lluna 28 de juny de 2012, a les 21:21\nT´he deixat un floquet de lluna al meu bloc ;)\nRachel 29 de juny de 2012, a les 1:59\nJa t'ho he dit al teu raconet, però t'ho repeteixo: moltes gràcies pel detall!\nM. Roser 30 de juny de 2012, a les 22:10\nCaram noia, quins malsons tan empipadors, però no et van ensenyar de petita, que quan alguna bestiola t'empaita t'has de quedar quieta? he, he...\nAvui, i era ben real, un "rotwailer" negre i gros que el seu amo portava sense lligar, ha vingut directe cap a mi...Jo m'he quedat quieta dient-li: crida'l, però el gos ni cas...finalment he acabat fent-li festes!\nI és veritat noia, els lleons de dues potes són més perillosos, d'aquests val més apartar-se'n!\nI quin alegre despertar, que la vida és bella( o això diu la peli).\nNo, no, avui toca bells somnis!!!\nRachel 2 de juliol de 2012, a les 0:16\nDoncs al somni ja ho feia, primer em quedava quieta però amb el lleó...no colava! hehehe\nSí, t'entenc, hi ha gossos daquests que foten tan mala cara que no te n'acabes de fiar...però sí, els que passen més desapercebuts són alguns q tenen dues potes!\nQue la vida és bella? Segur! però no sempre ho sembla...\nBona nit, estimada Roser!


DIA 23 DE MARÇ, DISSABTE DE VACANCES EN PAU – CATALUNYA SAHARA\nDIA 23 DE MARÇ, DISSABTE DE VACANCES EN PAU\nAquest proper dissabte 23 de març en 20 pobles i ciutats catalanes amics del Poble Sahrauí explicaran a totes les persones interessades que és i el perquè de Vacances en Pau.\nEl moviment solidari amb el Poble Sahrauí i la delegació del Front Polisari a Catalunya segueix treballant pel projecte de Vacances en Pau 2019.\nEl programa que es coordina amb el Ministeri de Joventut de la RASD té un doble objectiu:\nQue el major nombre d’infants que viuen en els campaments de refugiats sahrauís puguin passar l’estiu allunyats de les dures condicions d’un camp de refugiats situat en la hamada allà “on res no creix”, on les temperatures a l’estiu superen els 50 graus\nDonar a conèixer als catalans i catalanes la situació del Poble Sahrauí i traslladar a les institucions publiques que cal una solució urgent, justa i duradora a aquesta situació que passa per facilitar que el poble sahrauí exercici el seu legítim dret sa l’autodeterminació i aquests infants i totes les seves famílies puguin tornar després de 43 anys a casa seva.\nEls petits sahrauís, actuen com a verdaders ambaixadors de la causa del seu poble, ells ens recorden que hi ha un poble oblidat. Una part d’aquest poble vivint al mig del desert i també els seus parents i familiars, ciutadans i ciutadanes dels Sàhara Occidental, habitants dels territoris sotmesos al domini del Marroc.\nAquest projecte no el podem tirar endavant les entitats solidaries i els amics i amigues del Poble Sahrauí. Ens calen famílies solidaries que vulguin acollir aquests infants durant els dos mesos d’estiu, que vulguin compartir amb ells la il·lusió de conèixer tot allò que abans només han vist en els llibres de l’escola, el mar, les muntanyes…. compartir noves experiències per ells inimaginables fins ara.\nPer això aquest dissabte dia 23 estarem al carrer a explicar a tothom qui el vulgui conèixer el projecte, com es pot fer per participar-hi:


'Psicosi a les 4:48', amb Anna Alarcón, inaugura l'Espai Off aquest dissabte | Nova Ràdio LloretNova Ràdio Lloret\nImatge: Muntatge d'Anna Alarcón i Sarah Kane | Font: Teatre de Lloret\nArxiu de so: Anna Alarcón\nL’Espai Off inaugura la temporada aquest dissabte amb l’espectacle Psicosi a les 4:48. Aquesta és l’hora en què hi ha més suïcidis, segons el text de Sarah Kane, que argumenta que és l’hora en què els antidepressius deixen de fer efecte i es dóna pas, de nou, a l’angoixa.\nAquest és l’últim text que va escriure l’autora anglesa, que es va suïcidar un any després, quan tenia 28 anys. Qui l’encarna és Anna Alarcón, que matisa que la intenció de l’espectacle no és parlar de Sarah Kane, sinó entrar en el seu espai mental i emocional.\nL’actriu Anna Alarcón assegura que tothom es pot sentir identificat amb les sensacions que s’expressen al llarg de l’obra. Un espectacle que, malgrat la seva duresa, intenta mostrar la part lluminosa de tot plegat i que la gent surti amb una dosi d’esperança.\nEl primer escenari d’aquesta temporada del Lloret Espai Off serà El Puntet de l’avinguda de Vidreres. És la ubicació escollida per a Psicosi a les 4:48, que es representarà aquest dissabte a les nou de la nit. Les entrades es poden comprar en els canals habituals: al mateix Puntet, al Museu del Mar o a la pàgina web del teatre.\nEl preu de l’espectacle és de vuit euros, però cal tenir en compte que hi ha un abonament de vint euros per veure els tres espectacles de l’Espai Off. A Psicosi a les 4:48 s’hi sumen Oh My God Barcelona! a les cotxeres d’Autocars Canals (divendres 2 de desembre, 20:30 hores) i El bon lladre al pub Gerry’s (divendres 16 de desembre, 21 hores).\nEtiquetes: Anna AlarcónDepressióEl PuntetEspai OffPsicosi a les 4:48Teatre


Tines de glans del Codinach | Mapes de Patrimoni Cultural\nTines de glans del Codinach\nTines de glans del Codinach Lluçà\nA 450 metres per pista forestal de la carretera BV-4341, punt quilomètric 14'500\nLes dues tines es troben parcialment cobertes de terra i vegetació.\ndc., 04/03/2009 - 01:00\nLes tines de glans del Codinach estan situades en un punt lleugerament elevat a l'oest de la Casanova de Lluçà i al sud-oest de Santa Maria de Lluçà, a pocs metres de la pista forestal que condueix a la masia de cal Burnac.\nEs tracta de dues tines de glans circulars picades a la roca al límit d'una esplanada rocosa. La tina de majors dimensions té un diàmetre de 175 centímetres, i tot i trobar-se plena de terra, branques i fulles, conserva una profunditat de 65 centímetres. Al voltant conserva dues incisions ovalades picades a la roca que probablement servien per a encaixar-hi algun tipus de coberta. Per la part exterior, on acaba la plataforma rocosa, la roca es troba rebaixada i és probable que hi hagi un forat per a buidar la tina, tot i que actualment no s'observa. La tina petita, completament coberta de terra i amb un pi i un ginebre a l'interior, té un diàmetre de 165 centímetres.\nEn la zona propera a les tines hi ha documentada una masia anomenada el Codinach, actualment inexistent. El topònim de la masia ha quedat fossilitzat en un camp proper, anomenat camp del Codinach.


El PSOE Menorca proposa un torn exclusiu d’advocats d’ofici sobre violència de gènere - Psoe Menorca\nEl PSOE Menorca proposa un torn exclusiu d’advocats d’ofici sobre violència de gènere\nEls candidats del PSOE Menorca al Congrés i al Senat, Pau Morlà i Carme Garcia, acompanyats pel cap de llista al Congrés, Pere Joan Pons, han ofert aquest matí un berenar informatiu amb els mitjans de comunicació per explicar les propostes sorgides de les reunions amb els ajuntaments, entitats i particulars.\nPer la seva part, Pere Joan Pons ha recordat que “o s’aposta pel Partit Socialista amb un vot que permeti seguir avançant o ens trobarem a Espanya amb el mateix que està succeint a Andalusia, Madrid o Múrcia, que és un clar retrocés”, en referència als governs de la dreta en pacte amb l’extrema dreta”.\nEn matèria d’igualtat, Carme Garcia ha fet referència al Partit Socialista com “l’únic partit que ha apostat i ha treballat de valent per avançar en qüestions d’igualtat”, motiu suficient pel qual “des de Menorca volem que la violència de gènere tengui un torn exclusiu d’advocats d’ofici” així com també esdevé fonamental “legislar que qualsevol acte sexual sense un ‘sí” exprés sigui considerat un delicte”.\nPel que fa al traspàs de competències de Costes, la candidata al Senat ha proposat “la redacció d’un pla d’inversions a la costa per als llenegalls, per a les zones de bany i llocs tradicionals”, com poden ser “Alcaufar, Moll d’en Pons i Cala en Porter” entre d’altres. A més, ha destacat que “seria interessant revertir i posar en valor les concessions de costa del Port de Maó i Fornells” així com “canviar la llei perquè els ajuntaments puguin tenir veu i vot als òrgans de gestió d’Autoritat Portuària”.\nPer altra banda, “l’Aeroport de Menorca és fonamental per a la nostra Illa”, ha afirmat la socialista, i per tal de garantir un funcionament correcte proposam “la creació d’una nova torre de control que ja està pressupostada a més de la posada en marxa d’un nou sistema de control d’aterratge virtual que faciliti la feina dels treballadors i treballadores”.\nPer acabar, Morlà ha resumit altres mesures igualment importants com incrementar el límit dels “minimis” per activitats lligades al turisme sostenible, energies netes i empreses socials; l’assistència sanitària per als joves menorquins que estudien fora de l’Illa; estudiar la possibilitat de crear un museu de l’activitat industrial de Menorca com a pol d’innovació lligat al Port de Maó i a la Indústria Nàutica, i posar a disposició de Sa Graduada un assessor lingüístic per tal de dur endavant el programa British a l’escola.\nAmb tot, els tres candidats socialistes han coincidit en fer una crida a la mobilització el proper 10 de novembre, “essent el Partit Socialista l’única opció de progrés amb un full de ruta clar i amb projectes concrets”, perquè si no anam a votar i ens quedam a casa, “el dia següent no valdran lamentacions”.


Connecta't al blau i celebra el Dia Mundial de l'Autisme | Voluntaris.cat\nAmb motiu de la celebració del Dia Mundial de Conscienciació de l’Autisme, l’Associació Aprenem organitza, el pròxim diumenge 2 d’abril, una festa sota el lema “Connecta’t al blau” amb l’objectiu de sensibilitzar a la societat sobre les necessitats de les persones amb autisme i les seves famílies. A més, es pretén reivindicar els seus drets i fomentar espais d’interacció per tal que es puguin trencar els mites que existeixen entorn aquest trastorn neurològic.\nPer fer realitat la festa el voluntariat serà fonamental. Per això, Aprenem fa una crida per trobar persones que hi vulguin donar un cop de mà. L’equip de persones voluntàries es reuniran a les 8.00 hores del diumenge i seran els encarregats d’animar a la ciutadania a participar en la festa, informar i sensibilitzar sobre l’autisme, donar suport en la venda de productes solidaris i coordinar les activitats. Les persones interessades hauran d’emplenar aquest formulari.


Prats de Balaguer - Viquipèdia, l'enciclopèdia lliure\nPoble que forma part del municipi de Fontpedrosa\nPrats de Balaguer és un poble que forma part de la comuna de Fontpedrosa, de la comarca del Conflent, des del 1822. Entre 1793 i 1822 havia format part de la comuna de Prats i Sant Tomàs juntament amb el poble veí de Sant Tomàs de Balaguer.\nEl poble, des de Sautó\n42° 30′ 46″ N, 2° 10′ 51″ E / 42.5128°N,2.1808°E / 42.5128; 2.1808\nTorre del rellotge de Prats de Balaguer\nEstà situat a la zona nord-oest del terme comunal de Fontpedrosa, al sud-oest del poble cap de la comuna. És enlairat a la dreta de la Tet, també més enlaire, a la dreta, de la Riberola. A prop seu, al nord-oest hi ha l'establiment balneari dels Banys de Sant Tomàs i, més avall, ja tocant la Tet, el poble de Sant Tomàs de Balaguer.\nÉs un poble agrupat de forma compacta, amb l'església romànica, antigament parroquial, de Santa Maria, actualment denominada la Trinitat, a prop del seu extrem sud-est. Hi destaca la Torre del Rellotge, procedent d'una antiga torre de defensa del poble.\nProp del poble, al sud, es troben les restes del Castell de Prats de Balaguer. Dins del poble hi ha també la capella de Sant Josep.\nEn el període que Prats de Balaguer i Sant Tomàs de Balaguer tingueren comuna pròpia, els batlles foren els següents:[cal citació]\nJean Courtie 1796 - 1797\nThomas Moné 1797 - 1800\nJust Courtie 1800 - 1807\nMichel Goubern 1807 - 1816\nCourtie 1816 - 1819\nMoné 1819 - 1821\nRouquet 1821 - 1821\nBlanque 1821 - 1821\nEsglésia de la Trinitat, antigament de Santa Maria.\nRestes de l'antic castell del segle xi\n↑ 4,0 4,1 4,2 «Pàgina oficial del municipi de Fontpedrosa».\nA Wikimedia Commons hi ha contingut multimèdia relatiu a: Prats de Balaguer\nObtingut de «https://ca.wikipedia.org/w/index.php?title=Prats_de_Balaguer&oldid=25997263»\nDarrera modificació: 13 gen 2021 a les 10:02\nLa pàgina va ser modificada per darrera vegada el 13 gen 2021 a les 10:02.


Game Cotxe menja cotxe 3: Doble somni (Car Eats Car 3: Twisted Dreams). Juga en línia gratuïts a TANKI.UA\nGame Cotxe menja cotxe 3: Doble somni (Car Eats Car 3: Twisted Dreams). Juga en línia gratuïts a TANKI.UA\nDesprés del desastre nuclear a la devastada ciutat va arribar cotxes vius. La seva tasca és sobreviure, perquè cada un altre cotxe pot destruir-te. Pren el control a les mans i intentar arribar a un l\nJoc Cotxe menja cotxe 3: Doble somni en línia\ntotes les etiquetes | tancs nous jocs en línia, Acció, Monsters, Carreras en els cotxes, El rodatge dels nens, Habilitat, Cursa per a nens\nDesprés del desastre nuclear a la devastada ciutat va arribar cotxes vius. La seva tasca és sobreviure, perquè cada un altre cotxe pot destruir-te. Pren el control a les mans i intentar arribar a un lloc segur juntament amb l'heroi. El seu transport serà d'una arma de foc, utilitzant ell serà capaç de defensar-se contra els enemics molestos això i volen menjar-te. Utilitzeu bombes, si l'enemic està darrere de vostè, perquè pugui eliminar-lo i no deixar-se. En el camí, vés amb compte amb les trampes i assegureu-vos de recollir els vidres, per la qual cosa pot millorar el cotxe.\nQualifica aquest joc: Jugat:29219\nJoc Cotxe menja cotxe 3: Doble somni en línia ( Vots17, Valoració secundària: 4.35/5)


El Reus Deportiu no pot sorprendre de nou al Barça\nEl Reus Deportiu no pot sorprendre de nou al Barça i cau al Palau\nEls reusencs perden per 2 a 6 davant el Barça en un duel on s’avancen ben d’hora però acaben sent remuntats. L’equip queda quart amb divuit punts en onze partits\ndimarts, 3 de desembre 2019 - 22:42h\nEl Barça celebrant un dels gols marcats al Palau d'Esports | FCBHoquei\nEl Reus Deportiu Miró no ha pogut repetir el triomf de la passada Supercopa i s’ha vist superat pel FC Barcelona per 2 a 6 en el duel disputat al Palau d’Esports corresponent a la jornada 5 de l’OK Lliga 2019-2020. Els reusencs, que buscaven els tres punts per aproximar-se a la tercera posició i consolidar-se entre els quatre primers que seran caps de sèrie per a la pròxima edició de la Copa del Rei, es queden com estaven: quarts amb divuit punts. L’absència per lesió del roig-i-negre Romà Bancells i la presència de Pau Bargalló en el bàndol visitant han estat dos punts ben diferencials respecte al duel de Supercopa del passat mes de setembre.\nEl conjunt reusenc era el primer que aconseguia celebrar una diana a l’encontre. Ben aviat, quan encara no s’havia arribat al minut 4, una jugada d’intel·ligència ha permès inaugurar el marcador. Un atac per la banda esquerra acabava amb Álex Rodríguez colpejant la bola contra la tanca per fer una passada enrere i habilitar un Joan Salvat que ha marcat a porteria buida davant un Aitor Egurrola despistat pensant que la bola passaria per darrere de la porteria. Poc ha durat l’alegria local perquè Panadero, tres minuts després, empataria. Una acció individual de Pau Bargalló, amb túnel inclòs a Àlex Rodríguez, ha acabat amb una bola morta dins de l’àrea que Panadero ha transformat en l’1 a 1.\nEl duel es reiniciava però seria una targeta blava vista per Salvat el detall que modificaria el resultat. La falta directa posterior no era transformada per Pablo Álvarez en el minut 18 però la superioritat numèrica sí que era aprofitada per Nunes per engaltar un xut que superava Ballart per l’escaire esquerre. Bargalló, en el minut 22, executava una falta enviant un xut que desviava la tanca. La bola ha xocat en un Ballart que ha perdut de vista l’esfèric i el desafortunat rebot ha acabat endinsant-se a la porteria fent l’1 a 3 en el minut 22. Avui no semblava el dia del Reus. Àlex Rodríguez no podia transformar un penal fregant el descans i el mateix jugador veia com li anul·laven una diana per bola alta en els primers segons de la represa.\nDues errades i matx sentenciat\nEl duel s’ha decidit en els primers minuts del segon temps. Marc Julià fallava una falta directa per la desena infracció blaugrana i el bàndol ganxet cometia una greu errada en defensa després d’una falta d'entesa entre Julià i Salvat que ha deixat la bola a plaer a un Ignasi Alabart que ha fet l’1 a 4 en el minut 31. Rodríguez retallava distàncies de penal en el minut 33 però Helder Nunes tornava a refredar els ànims locals amb un xut llunyà que ha superat Ballart. El 2 a 5 començava a pesar, més quan el cronòmetre seguia avançant a una velocitat de vertígen. Així i tot, ocasions n'hi ha hagut. Dos penals executats per Àlex Rodríguez i que, malauradament pels interessos reusencs, Egurrola desviava. I Rodrigues, a 37 segons del final, sentenciava amb el 2 a 6 després d'un perfecte contraatac.\nAmb aquest marcador, el Reus Deportiu segueix quart amb divuit punts, els mateixos que el Caldes que és cinquè. Queden dues jornades per finalitzar la primera volta del torneig, moment on es decidiran els bitllets per jugar la Copa del Rei i els equips que seran caps de sèrie. La pròxima cita ganxeta serà dissabte a les 20.30 hores en el duel a la pista del Lloret, cuer de la classificació.\nBallart, Salvat, Tiago, Julià i Rodríguez. A la banqueta: Luka, Giménez, Del Río, Carballeira i Najera\nEgurrola, Bargalló, Panadero, Nunes i Rodrigues. A la banqueta: Fernández, Álvarez, González, Roca i Alabart\n1-0 / Salvat (4’)\n1-1 / Panadero (7’)\n1-2 / Nunes (18’)\n1-3 / Bargalló (22’)\n1-4 / Alabart (31’)\n2-4 / Rodríguez (33’)\n2-5 / Nunes (35’)\n2-6 / Rodrigues (49')\nPer al local Salvat\nRubén Fernández i Isaac Sanz\nMatx corresponent a la jornada 5 de l’OK Lliga disputat al Palau d’Esports. En el temps de descans s’ha produït una pluja de peluixos pel programa ‘Cap Nen Sense Joguina’ de la Cadena SER\n"🏑 OK Lliga - Jornada 5: El Reus i el Barça es posen al dia jugant el clàssic ajornat" "⚽ Primera Catalana - Jornada 13: El Catllar perd contra el Tàrrega"\nReus Deportiu OK Lliga